SA toeriste in Namibië aangeval, beroofArgieffoto ŉ Polisiewoordvoerder van Namibië het bevestig ŉ 72-jarige Suid-Afrikaanse man is deur twee gewapende rowers by die Mariental River Chalets oorval. Die aanvallers het ŉ koevoet gebruik om die deur van die toeris se woonwa oop te breek. ŉ Struweling het tussen die man en die aanvallers ontstaan en twee skote is afgevuur. Niemand is egter beseer nie. Die rowers het met R10 500 kontant gevlug. Die man het later aan ŉ Namibiese koerant gesê dit is die eerste keer dat hy aangeval is in die afgelope 20 jaar wat hy Namibië gereeld besoek. “Ek is gelukkig dat die koeëls my nie getref het nie. Die polisie het my later vertel dat ek die tweede Suid-Afrikaanse toeris is wat hierdie naweek aangeval en beroof is,” het hy gesê. Joseph Gaseb, adjunkkommissaris van die Mariental-polisie, het gesê die polisie het intussen juweliersware van meer as R100 000 teruggevind wat by toeriste gesteel is. Niemand is egter nog in hegtenis geneem in verband met die onderskeie voorvalle nie.